ΕΚΤΕΛΕΣΤΙΚΗ ΡΥΘΜΙΣΗ ΜΕΤΑΞΥ ΤΟΥ ΕΘΝΙΚΟΥ ΙΝΣΤΙΤΟΥΤΟΥ ΠΡΟΤΥΠΩΝ ΚΑΙ ΤΕΧΝΟΛΟΓΙΑΣ ΤΟΥ ΥΠΟΥΡΓΕΙΟΥ ΕΜΠΟΡΙΟΥ ΤΩΝ ΗΝΩΜΕΝΩΝ ΠΟΛΙΤΕΙΩΝ ΤΗΣ ΑΜΕΡΙΚΗΣ ΚΑΙ ΤΗΣ ΕΠΙΤΡΟΠΗΣ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΓΙΑ ΤΙΣ ΣΥΝΕΡΓΑΣΙΕΣ ΣΤΟΥΣ ΤΟΜΕΙΣ ΜΕΤΡΙΚΩΝ ΠΡΟΤΥΠΩΝ ΚΑΙ ΜΕΤΡΗΣΕΩΝ

(1999/C 347/03)

(Το κείμενο στην αγγλική γλώσσα είναι το μόνο αυθεντικό)

Άρθρο 1

Πεδίο και στόχοι

Σύμφωνα με το άρθρο 4 και 5 της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Κοινότητας και της κυβέρνησης των Ηνωμένων Πολιτειών της Αμερικής (εν συνεχεία αναφερομένης ως "συμφωνία"), το εθνικό ινστιτούτο προτύπων και τεχνολογίας (NIST) του Υπουργείου Εμπορίου των Ηνωμένων Πολιτειών της Αμερικής και η Επιτροπή των Ευρωπαϊκών Κοινοτήτων, εκπροσωπούμενη για την υπογραφή της ως άνω ρύθμισης από τη Γενική Διεύθυνση Επιστήμης, Έρευνας και Ανάπτυξης (που εν συνεχεία αναφέρονται ως "υπογράφοντες ογανισμοί") συμφωνούνε να συγκροτήσουν μηχανισμούς συνεργασίας στους τομείς των τεχνολογιών και των προτύπων μέτρησης.

Σκοπός αυτής της συνεργασίας είναι να καταδειχθεί σε ποιο βαθμό υφίστανται ισοδύναμες δυνατότητας μετρήσεων μεταξύ των τεχνικών εργαστηρίων του NIST και του ευρωπαϊκού δικτύου εθνικών εργαστηρίων καθώς και να αυξηθούν οι επιστημονικές και τεχνικές δυναμικότητες των συμμετεχόντων οργάνων.

Άρθρο 2

Δραστηριότητες συνεργασίας

Α. Η παρούσα εκτελεστική ρύθμιση μπορεί να συνεπάγεται ανταλλαγές τεχνικών πληροφοριών, δεδομένων και υλικών αναφοράς, βαθμονομήσεων και προτύπων μέτρησης, ανταλλαγή επισκέψεων, έρευνα συνεργασίας σε τομείς κοινού ενδιαφέροντος και άλλες μορφές δραστηριοτήτων συνεργασίας κατόπιν κοινής συμφωνίας.

Β. Στους επιστημονικούς τομείς συνεργασίας μπορεί να περιλαμβάνεται, χωρίς όμως να περιορίζεται σε αυτούς τους τομείς κοινού ενδιαφέροντος:

1. η κοινή ανάπτυξη και συντήρηση βάσεων δεδομένων για διεθνείς συγκρίσεις,

2. η καθιέρωση αμοιβαίων ισοτιμιών,

3. η κοινή ανάπτυξη τεχνολογιών μέτρησης και των προτύπων μέτρησης,

4. η κοινή ανάπτυξη υλικών αναφοράς,

5. η καθιέρωση αμοιβαίας ανιχνευσιμότητας όπως αυτή ορίζεται στην υποσημείωση(1),

6. άλλες δραστηριότητες κατόπιν κοινής συμφωνίας.

Γ. Οιαδήποτε δραστηριότητα εκτελείται βάσει της παρούσας εκτελεστικής ρύθμισης συμφωνείται από τους υπογράφοντες οργανισμούς γραπτώς και αποτελεί αντικείμενο περαιτέρω ρυθμίσεων, όπου ενδείκνυται, σύμφωνα με τους νόμους και τις διαδικασίες των Ηνωμένων Πολιτειών της Αμερικής και της Ευρωπαϊκής Κοινότητας.

Άρθρο 3

Χρηματοδότηση

Οι ερευνητικές δραστηριότητες που εμπίπτουν στο πεδίο εφαρμογής της εκτελεστικής ρύθμισης υπόκεινται και εξαρτώνται από τη διαθεσιμότητα κεφαλαίων και προσωπικού. Οι αποφάσεις για τη χρηματοδότηση κοινών δραστηριοτήτων λαμβάνονται κατόπιν κοινής συμφωνίας.

Άρθρο 4

Δικαιώματα διανοητικής ιδιοκτησίας

Οι διατάξεις για την προστασία και την διανομή της διανοητικής ιδιοκτησίας που δημιουργείται ή παρέχεται κατά την ανάπτυξη δραστηριοτήτων συνεργασίας βάσει της παρούσας εκτελεστικής ρύθμισης πρέπει να συμφωνούν με τις διατάξεις που παραρτήματος της συμφωνίας.

Άρθρο 5

Αποκήρυξη

Οι πληροφορίες που διαβιβάζονται σύμφωνα με οιοδήποτε κείμενο υπογραφεί βάσει της παρούσας εκτελεστικής ρύθμισης είναι ακριβείς σύμφωνα με τα όσα γνωρίζει και πιστεύει το διαβιβάζον μέρος, δίχως εντούτοις το μέρος αυτό να εγγυάται την καταλληλότητα των διαβιβαζόμενων πληροφοριών για οιαδήποτε χρήση ή εφαρμογή εκ μέρους του παραλαμβάνοντος μέρους ή εκ μέρους οιουδήποτε τρίτου μέρους.

Άρθρο 6

Προγραμματισμός και επισκόπησης των δραστηριοτήτων

Α. Μετά την έναρξη ισχύος της εκτελεστικής ρύθμισης, αμφότεροι οι υπογράφοντες οργανισμοί ορίζουν εκπροσώπους οι οποίοι, σε συμφωνηθέντα τακτά χρονικά διαστήματα, προγραμματίζουν και αναθεωρούν τις δραστηριότητες που αναπτύσσονται βάσει της παρούσας εκτελεστικής ρύθμισης και χρησιμοποιούν τις βέλτιστες ικανότητές τους για να περιορίσουν ενδεχόμενες διενέξεις.

Β. Ως φορέας επαφής για την υλοποίηση των δραστηριοτήτων αυτών ορίζεται, για το NIST, το γραφείο διεθνών και ακαδημαϊκών υποθέσεων του NIST και για την Επιτροπή των Ευρωπαϊκών Κοινοτήτων, η γενική δραστηριότητα μετρήσεων και δοκιμών της Γενικής Διεύθυνσης για την Επιστήμη, την Έρευνα και την Ανάπτυξη.

Άρθρο 7

Έναρξη και λήξη ισχύος

Η παρούσα εκτελεστική ρύθμιση τίθεται σε ισχύ μετά την υπογραφή της από αμφότερους τους οργανισμούς και εξακολουθεί να ισχύει για πέντε έτη, εκτός εάν η λύση της ζητηθεί εγγράφως εκ μέρους ενός των συμβαλλομένων μερών, τηρουμένης προθεσμίας καταγγελίας ενενήντα ημερών. Η παρούσα εκτελεστική ρύθμιση μπορεί να τροποποιηθεί ή να παραταθεί κατόπιν γραπτής συμφωνίας των συμβαλλομένων οργανισμών. Η καταγγελιά της εκτελεστικής συμφωνίας δεν επηρεάζει την ισχύ ή τη διάρκεια έργων που εκτελούνται βάσει αυτής έχουν αρχίσει πριν από την λύση της.

ΟΙ ΚΑΤΩΘΙ ΥΠΟΓΕΓΡΑΜΜΕΝΟΙ, δεόντως εξουσιοδοτημένοι από τις αντίστοιχες αρχές, υπογράφουν την παρούσα εκτελεστική ρύθμιση.

Έγινε εις διπλούν στην αγγλική γλώσσα στις Βρυξέλλες, στις 5 Οκτωβρίου 1999.

Για το εθνικό ινστιτούτο, προτύπων και τεχνολογίας του Υπουργείου Εμπορίου των Ηνωμένων Πολιτειών της Αμερικής

Raymond KAMMER

Για την Επιτροπή των Ευρωπαϊκών Κοινοτήτων, εκπροσωπούμενη από τον Γενικό Διευθυντή της Γ.Δ. ΧΙΙ για την Επιστήμη, την Έρευνα και την Τεχνολογία

Jorma ROUTTI

(1) Ως ανιχνευσιμότητα νοείται η ιδιότητα της μέτρησης ή η τιμή ενός προτύπου δια της οποίας μπορεί να γίνει συσχετιμός με καθορισμένες αναφορές, συνήθως εθνικά ή διεθνή πρότυπα, μέσω αδιάκοπης αλυσίδας συγκρίσεων με διαπιστωμένες αβεβαιότητες. Σημειώνεται ότι η ανιχνευσιμότητα υφίσταται αποκλειστικά και μόνο εφόσον συλλεγούν αξιόπιστες επιστημονικές πληροφορίες σε συνεχή βάση οι οποίες να καταδεικνύουν ότι οι μετρήσεις καταλήγουν σε τεκμηριωμένα αποτελέσματα για τα οποία καθορίζεται ποσοτικώς η συνολική απροσδιοριστία των μετρήσεων.